title: Directiva delegată (UE) 2016/585 a Comisiei din 12 februarie 2016 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumb, cadmiu, crom hexavalent și difenileteri polibromurați (PBDE) în piesele de schimb recuperate din dispozitivele medicale sau microscoapele electronice și utilizate pentru repararea sau recondiționarea acestora (Text cu relevanță pentru SEE)

text:
               16.4.2016

               RO

               Jurnalul Oficial al Uniunii Europene

               L 101/12

         DIRECTIVA DELEGATĂ (UE) 2016/585 A COMISIEI
   din 12 februarie 2016
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumb, cadmiu, crom hexavalent și difenileteri polibromurați (PBDE) în piesele de schimb recuperate din dispozitivele medicale sau microscoapele electronice și utilizate pentru repararea sau recondiționarea acestora
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului, a cadmiului, a cromului hexavalent și a difenileterilor polibromurați (PBDE) în echipamentele electrice și electronice introduse pe piață.

               (2)

               Există practici de recondiționare pentru echipamentele de imagistică precum dispozitivele de imagistică prin rezonanță magnetică, aparatele de tomografie computerizată, dispozitivele de diagnosticare in vitro, dispozitivele de monitorizare a pacienților și microscoapele electronice. O parte din piesele de schimb recuperate și reutilizate pentru recondiționare conțin cantități mici de plumb, cadmiu, crom hexavalent sau PBDE.

               (3)

               Derogarea prevăzută la punctul 31 din anexa IV la Directiva 2011/65/UE nu permite utilizarea pieselor de schimb recuperate din echipamente uzate care nu au fost deja introduse pe piața Uniunii, limitând astfel disponibilitatea pieselor de schimb recuperate.

               (4)

               O comparație între, pe de o parte, efectele asupra mediului produse de utilizarea, în astfel de cazuri, a pieselor recondiționate și, pe de altă parte, efectele asupra mediului produse de substituirea pieselor recondiționate cu unele noi demonstrează că efectele negative totale asupra mediului, sănătății și siguranței consumatorilor produse de substituire ar fi mai mari decât beneficiile totale ale acesteia.

               (5)

               Întrucât restricția privind substanțele va începe să se aplice diferitelor echipamente vizate la date diferite, astfel cum se prevede la articolul 4 alineatul (3) din Directiva 2011/65/UE, pentru fiecare tip de echipament ar trebui să fie stabilite date de expirare diferite pentru derogare.

               (6)

               Prin urmare, Directiva 2011/65/UE ar trebui modificată în consecință.

               (7)

               Pentru a asigura o tranziție fără dificultăți pentru operatorii de pe piață de la dispozițiile existente la cele prevăzute de prezenta directivă și pentru a preveni apariția unor perturbări pe piața unică, este oportun să se stabilească o dată pentru aplicarea simultană de către statele membre a dispozițiilor naționale, care să ofere, de asemenea, o perioadă rezonabilă de timp după data transpunerii,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 28 februarie 2017, actele cu putere de lege și actele administrative necesare pentru a se conforma prezentei directive. Statele membre comunică fără întârziere Comisiei textul acestor acte.
   Statele membre aplică actele respective începând cu 6 noiembrie 2017.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre transmit Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 12 februarie 2016.

            Pentru Comisie

            Președintele

         Jean-Claude JUNCKER

      (1)  JO L 174, 1.7.2011, p. 88.

      ANEXĂ
      Anexa IV la Directiva 2011/65/CE se modifică după cum urmează:

                  1.

                  Punctul 31 se elimină.

                  2.

                  Se adaugă următorul punct 31a:

                              „31a.

                              Plumbul, cadmiul, cromul hexavalent și difenileterii polibromurați (PBDE) din piesele de schimb recuperate din dispozitivele medicale și utilizate pentru repararea sau recondiționarea dispozitivelor medicale, inclusiv a dispozitivelor medicale de diagnosticare in vitro sau a microscoapelor electronice și a accesoriilor acestora, cu condiția ca reutilizarea să aibă loc în cadrul unor sisteme de returnare între întreprinderi, cu circuit închis și auditabile, iar clientul să fie înștiințat de fiecare caz de reutilizare a pieselor.
                              Expiră la:

                                          (a)

                                          21 iulie 2021 pentru utilizarea în alte dispozitive medicale decât dispozitivele medicale de diagnosticare in vitro;

                                          (b)

                                          21 iulie 2023 pentru utilizarea în dispozitivele medicale de diagnosticare in vitro;

                                          (c)

                                          21 iulie 2024 pentru utilizarea în microscoapele electronice și accesoriile acestora.”


title: Directiva de punere în aplicare 2011/60/UE a Comisiei din 23 mai 2011 de modificare a Directivei 91/414/CEE a Consiliului în vederea includerii tebufenozidului ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               24.5.2011

               RO

               Jurnalul Oficial al Uniunii Europene

               L 136/58

         DIRECTIVA DE PUNERE ÎN APLICARE 2011/60/UE A COMISIEI
   din 23 mai 2011
   de modificare a Directivei 91/414/CEE a Consiliului în vederea includerii tebufenozidului ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Această listă includea tebufenozidul.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul pentru includerea substanței active respective în anexa I la Directiva 91/414/CEE, în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea tebufenozidului.

               (3)

               În temeiul articolului 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Germaniei, desemnat stat membru raportor prin Regulamentul (CE) nr. 1490/2002. Termenul pentru procedura accelerată a fost respectat. Specificația substanței active și utilizările propuse sunt identice cu cele care au făcut obiectul Deciziei 2008/934/CE. Cererea este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (5)

               Germania a evaluat informațiile suplimentare transmise de solicitant și a elaborat un raport suplimentar. Raportul a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la 23 noiembrie 2009. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la cererea Comisiei, la 19 octombrie 2010, autoritatea a prezentat Comisiei concluzia sa privind tebufenozidul (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011, sub forma raportului de reexaminare al Comisiei privind tebufenozidul.

               (6)

               Diferitele examinări efectuate au arătat că produsele de protecție a plantelor care conțin tebufenozid pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și prezentate în raportul de reexaminare al Comisiei. Prin urmare, este necesară includerea tebufenozidului în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate anterior.

               (7)

               Fără a aduce atingere acestei concluzii, este necesar să se obțină informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul unor condiții. Prin urmare, este necesar să se ceară solicitantului să transmită informații concludente cu privire la relevanța metaboliților RH-6595 (7), RH-2651 (8), M2 (9), la degradarea tebufenozidului în soluri cu pH alcalin, precum și cu privire la insectele Lepidoptera nevizate.

               (8)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin tebufenozid, în scopul de a asigura respectarea cerințelor prevăzute în Directiva 91/414/CEE, în special la articolul 13, precum și a condițiilor relevante prezentate în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet prevăzut în anexa III, corespunzător fiecărui produs de protecție a plantelor pentru fiecare utilizare preconizată, în conformitate cu principiile uniforme prezentate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (10) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesar să se precizeze obligațiile statelor membre, în special obligația de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Această precizare nu impune însă obligații noi statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/934/CE prevede neincluderea tebufenozidului și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la tebufenozid din anexa la decizia menționată anterior.

               (13)

               Prin urmare, Decizia 2008/934/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la tebufenozid din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de statele membre textul acestor acte, precum și un tabel de corespondență între aceste acte și prezenta directivă.
   Statele membre aplică aceste acte începând cu 1 decembrie 2011.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin tebufenozid ca substanță activă, până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la tebufenozid din anexa I la directiva menționată anterior, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, conform condițiilor prevăzute la articolul 13 din directivă.
   (2)   Prin derogare de la alineatul (1), pentru fiecare produs de protecție a plantelor autorizat care conține tebufenozid fie ca substanță activă unică, fie ca una dintre substanțele active enumerate în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la directiva menționată anterior și care ia în considerare partea B a rubricii referitoare la tebufenozid din anexa I la directivă. Pe baza evaluării respective, statele membre stabilesc dacă produsul îndeplinește condițiile prezentate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:

               (a)

               în cazul unui produs care conține tebufenozid ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține tebufenozid ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, oricare dintre aceste date este mai recentă.

         Articolul 5
   Prezenta directivă intră în vigoare la 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 23 mai 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance tebufenozide (Concluzia reexaminării inter pares a riscului utilizării ca pesticid a substanței active tebufenozid). Rezumat: EFSA Journal 2010; 8(12):1871. [120 pp.]. doi:10.2903/j.efsa.2010.1871. Document disponibil la adresa de internet: www.efsa.europa.eu

      (7)  N’-[(4-acetilfenil)carbonil]-N-terț-butil-3,5-dimetilbenzohidrazidă.

      (8)  4-({2-terț-butil-2-[(3,5-dimetilfenil)carbonil]hidrazinil}carbonil)acid benzoic.

      (9)  Denumire chimică neidentificată încă.

      (10)  JO L 366, 15.12.1992, p. 10.

      ANEXĂ
      Se adaugă următoarea rubrică la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data de expirare a includerii

                     Dispoziții specifice

                     „355

                     Tebufenozid
                     Nr. CAS: 112410-23-8
                     Nr. CIPAC: 724

                     N-terț-butil-N’-(4-etilbenzoil)-3,5-dimetilbenzohidrazidă

                     ≥ 970 g/kg
                     Impuritate relevantă

                        t-butil hidrazină < 0,001 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca insecticid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține seama de concluziile raportului de reexaminare privind tebufenozidul, în special apendicele I și II la aceasta, în forma lor finalizată în cadrul Comitetului permanent pentru lanțul alimentar și sănătatea animală la 11 martie 2011.
                     În cadrul acestei evaluări generale, statele membre:

                                 1.

                                 acordă o atenție deosebită siguranței operatorilor și lucrătorilor în ceea ce privește expunerea lor după aplicarea substanței și se asigură că în condițiile pentru autorizare se prescrie utilizarea unor echipamente adecvate de protecție;

                                 2.

                                 acordă o atenție deosebită protejării apelor subterane, atunci când substanța activă este utilizată în regiuni vulnerabile din punct de vedere al solului și/sau al condițiilor climatice;

                                 3.

                                 acordă o atenție deosebită protejării organismelor acvatice și se asigură că în condițiile de utilizare se prescriu măsuri adecvate de reducere a riscului;

                                 4.

                                 acordă o atenție deosebită riscului pentru insectele Lepidoptera nevizate.

                           Condițiile de autorizare includ, după caz, măsuri de reducere a riscului.
                     Statele membre în cauză solicită transmiterea de informații concludente privind:

                                 1.

                                 relevanța metaboliților RH-6595, RH-2651, M2;

                                 2.

                                 degradarea tebufenozidului în soluri anaerobe și în soluri cu pH alcalin.

                           Statele membre în cauză se asigură că solicitantul transmite Comisiei informațiile menționate la punctele 1 și 2 până la 31 mai 2013.”

         (1)  Informații suplimentare privind identitatea și specificația substanței active se găsesc în raportul de reexaminare.


title: Directiva de punere în aplicare 2011/57/UE a Comisiei din 27 aprilie 2011 de modificare a Directivei 91/414/CEE a Consiliului în vederea includerii fluometuronului ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               28.4.2011

               RO

               Jurnalul Oficial al Uniunii Europene

               L 108/34

         DIRECTIVA DE PUNERE ÎN APLICARE 2011/57/UE A COMISIEI
   din 27 aprilie 2011
   de modificare a Directivei 91/414/CEE a Consiliului în vederea includerii fluometuronului ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapelor a doua și a treia ale programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Această listă includea fluometuronul.

               (2)

               În conformitate cu articolul 11e din Regulamentul (CE) nr. 1490/2002, notificatorii și-au retras sprijinul pentru includerea substanței active respective în anexa I la Directiva 91/414/CEE, în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea fluometuronului.

               (3)

               În temeiul articolului 6 alineatul (2) din Directiva 91/414/CEE, notificatorii inițiali (denumiți în continuare „solicitanții”) au prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Greciei, care a fost desemnată stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificația substanței active și utilizările propuse sunt identice cu cele care au făcut obiectul Deciziei 2008/934/CE. Cererea este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (5)

               Grecia a evaluat informațiile suplimentare transmise de solicitant și a elaborat un raport suplimentar. Raportul a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la 27 ianuarie 2010. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la cererea Comisiei, la 14 decembrie 2010, autoritatea a prezentat Comisiei concluzia sa privind fluometuronul (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011, sub forma raportului de reexaminare al Comisiei privind fluometuronul.

               (6)

               Diferitele examinări efectuate au arătat că produsele de protecție a plantelor care conțin fluometuron pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și prezentate în raportul de reexaminare al Comisiei. Prin urmare, este necesară includerea fluometuronului în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate anterior.

               (7)

               Fără a aduce atingere acestei concluzii, este necesar să se obțină informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul unor condiții. Prin urmare, este necesar să se ceară solicitanților să transmită informații suplimentare care să confirme proprietățile toxicologice ale metabolitului din plante, acidul trifluoroacetic, și metodele de analiză pentru monitorizarea fluometuronului din aer și a metabolitului din sol, trifluorometilanilină, în sol și în aer. În cazul în care fluometuronul este clasificat, în temeiul Regulamentului (CE) nr. 1272/2008 al Parlamentului European și al Consiliului (7), ca fiind „susceptibil de a provoca cancer”, statele membre în cauză solicită transmiterea de informații suplimentare care să confirme relevanța pentru apele subterane a metaboliților din sol, desmetil-fluometuron și trifluorometilanilină.

               (8)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin fluometuron, în scopul de a asigura respectarea cerințelor prevăzute în Directiva 91/414/CEE, în special la articolul 13, precum și a condițiilor relevante prezentate în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet prevăzut în anexa III, corespunzător fiecărui produs de protecție a plantelor pentru fiecare utilizare preconizată, în conformitate cu principiile uniforme prezentate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (8) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesar să se precizeze obligațiile statelor membre, în special obligația de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Această precizare nu impune însă obligații noi statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/934/CE prevede neincluderea fluometuronului și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la fluometuron din anexa la decizia menționată anterior.

               (13)

               Prin urmare, Decizia 2008/934/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la fluometuron din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de statele membre textul acestor acte, precum și un tabel de corespondență între aceste acte și prezenta directivă.
   Statele membre aplică aceste acte începând cu 1 decembrie 2011.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin fluometuron ca substanță activă, până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la fluometuron din anexa I la directiva menționată anterior, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, conform condițiilor prevăzute la articolul 13 din directivă.
   (2)   Prin derogare de la alineatul (1), pentru fiecare produs de protecție a plantelor autorizat care conține fluometuron fie ca substanță activă unică, fie ca una dintre substanțele active enumerate în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la directiva menționată anterior și care ia în considerare partea B a rubricii referitoare la fluometuron din anexa I la directivă. Pe baza evaluării respective, statele membre stabilesc dacă produsul îndeplinește condițiile prezentate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:

               (a)

               în cazul unui produs care conține fluometuron ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține fluometuron ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, dacă aceasta din urmă este ulterioară celei dintâi date.

         Articolul 5
   Prezenta directivă intră în vigoare la 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 27 aprilie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance fluometuron (Concluzia reexaminării inter pares a riscului utilizării ca pesticid a substanței active fluometuron). EFSA Journal 2011;9(1):1958. [54 pp.] doi:10.2903/j.efsa.2011.1958. Document disponibil la adresa de internet: www.efsa.europa.eu/efsajournal.htm

      (7)  JO L 353, 31.12.2008, p. 1.

      (8)  JO L 366, 15.12.1992, p. 10.

      ANEXĂ
      Se adaugă următoarea rubrică la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data de expirare a includerii

                     Dispoziții specifice

                     „343

                     Fluometuron
                     Nr. CAS: 2164-17-2
                     Nr. CIPAC: 159

                        1,1-dimetil-3-(α,α,α -trifluoro-m-tolil)uree

                     ≥ 940 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca erbicid pentru bumbac.
                     PARTEA B
                     Pentru punerea în aplicare a principiilor uniforme prevăzute în anexa VI, se ține seama de concluziile raportului de reexaminare privind fluometuronul, în special apendicele I și II la aceasta, în forma lor finalizată în cadrul Comitetului permanent pentru lanțul alimentar și sănătatea animală la 11 martie 2011.
                     În cadrul acestei evaluări generale, statele membre:

                                 (a)

                                 acordă atenție deosebită protecției operatorilor și a lucrătorilor și se asigură că în condițiile de utilizare este prevăzută folosirea echipamentelor de protecție individuală corespunzătoare;

                                 (b)

                                 acordă atenție deosebită protejării apelor subterane, dacă substanța activă este utilizată în regiuni vulnerabile din punct de vedere al solului și/sau al condițiilor climatice; se asigură că în condițiile de autorizare se includ măsuri de reducere a riscului și, dacă este cazul, obligația de a desfășura programe de monitorizare în vederea verificării infiltrării eventuale în zonele vulnerabile a fluometuronului și a metaboliților din sol, desmetil-fluometuron și trifluorometilanilină;

                                 (c)

                                 acordă atenție deosebită riscului pentru macroorganismele din sol nevizate, altele decât râmele, precum și pentru plantele nevizate și se asigură că în condițiile de utilizare se includ măsuri de reducere a riscului, dacă este cazul.

                           Statele membre în cauză se asigură că solicitanții transmit Comisiei informații concludente privind:

                                 (a)

                                 proprietățile toxicologice ale metabolitului din plante, acidul trifluoroacetic;

                                 (b)

                                 metodele de analiză pentru monitorizarea fluometuronului din aer;

                                 (c)

                                 metodele de analiză pentru monitorizarea metabolitului din sol, trifluorometilanilină, în sol și în apă;

                                 (d)

                                 relevanța pentru apele subterane a metaboliților din sol, desmetil-fluometuron și trifluorometilanilină, dacă fluometuronul este clasificat, în temeiul Regulamentului (CE) nr. 1272/2008, ca fiind «susceptibil de a provoca cancer».

                           Statele membre în cauză se asigură că solicitantul transmite Comisiei informațiile menționate la literele (a), (b) și (c) până la 31 martie 2013, iar informațiile menționate la litera (d) în termen de șase luni de la notificarea deciziei de clasificare a fluometuronului.”

         (1)  Informații suplimentare privind identitatea și specificația substanței active se găsesc în raportul de reexaminare.


title: Directiva de punere în aplicare 2014/96/UE a Comisiei din 15 octombrie 2014 privind cerințele referitoare la etichetarea, sigilarea și ambalarea materialului de înmulțire și plantare fructifer destinat producției de fructe, care intră în domeniul de aplicare al Directivei 2008/90/CE a Consiliului

text:
               16.10.2014

               RO

               Jurnalul Oficial al Uniunii Europene

               L 298/12

         DIRECTIVA DE PUNERE ÎN APLICARE 2014/96/UE A COMISIEI
   din 15 octombrie 2014
   privind cerințele referitoare la etichetarea, sigilarea și ambalarea materialului de înmulțire și plantare fructifer destinat producției de fructe, care intră în domeniul de aplicare al Directivei 2008/90/CE a Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/90/CEE a Consiliului din 29 septembrie 2008 privind comercializarea materialului de înmulțire și plantare fructifer destinat producției de fructe (1), în special articolul 9 alineatul (1),
   întrucât:

               (1)

               Este oportun să se adopte cerințe cu privire la etichetarea, sigilarea și ambalarea materialului de înmulțire și plantare fructifer destinat producției de fructe pentru a garanta că comercializarea are loc în conformitate cu Directiva 2008/90/CE.

               (2)

               În ceea ce privește materialul de înmulțire fructifer certificat oficial ca material prebază, bază sau certificat și materialul de plantare fructifer certificat oficial ca material certificat, este necesar să se prevadă cerințe de sigilare și de ambalare.

               (3)

               Materialul prebază, bază sau certificat ar trebui să fie comercializat cu o etichetă care îndeplinește anumite cerințe. Eticheta respectivă ar trebui să fie pregătită și aplicată de organismul oficial competent. Statele membre ar trebui să aibă posibilitatea de a prevedea ca organismul oficial competent să poată permite furnizorului să pregătească și să aplice eticheta sub supravegherea acestuia. Modelul etichetei ar trebui în orice caz să fie stabilit de către organismul oficial competent, în conformitate cu cerințele prevăzute de prezenta directivă.

               (4)

               Pentru a permite ca loturile de diferite soiuri sau tipuri de material prebază, bază sau certificat să fie comercializate împreună, statele membre ar trebui să poată prevedea un document de însoțire care completează eticheta pentru a facilita informarea utilizatorilor și pentru a îmbunătăți trasabilitatea și controlul loturilor în toate etapele de comercializare. Acest document ar trebui întocmit de organismul oficial competent sau de furnizorul vizat sub supravegherea organismului oficial competent.

               (5)

               Pentru comercializarea de material CAC (Conformitas Agraria Communitatis) ar trebui să se solicite un document întocmit de către furnizor.

               (6)

               Măsurile prevăzute de prezenta directivă sunt conforme cu avizul Comitetului permanent pentru materialul săditor și plantele de genuri și specii fructifere,

         ADOPTĂ PREZENTA DIRECTIVĂ:
   Articolul 1
   Cerințe privind etichetarea, sigilarea și ambalarea
   Statele membre se asigură că materialul de înmulțire fructifer, denumit în continuare „material de înmulțire”, certificat oficial ca material prebază, bază sau certificat și materialul de plantare fructifer destinat producției de fructe, denumit în continuare „material de plantare fructifer”, certificat oficial ca material certificat, se comercializează doar dacă respectă cerințele privind etichetarea, sigilarea și ambalarea prevăzute la articolele 2 și 4. Dacă este cazul, un document însoțitor, astfel cum se prevede la articolul 3, poate fi utilizat pentru a completa eticheta.
   Statele membre se asigură că materialul de înmulțire și materialul de plantare fructifer care se califică drept material CAC (Conformitas Agraria Communitatis) se comercializează numai dacă îndeplinește cerințele privind documentul furnizorului prevăzute la articolul 5.
   Articolul 2
   Etichetarea materialului prebază, bază sau certificat
   (1)   Statele membre se asigură că, pentru materialul prebază, bază sau certificat, organismul oficial competent elaborează o etichetă în conformitate cu alineatele (2)-(5) pe care o aplică pe plantele sau părțile de plante care urmează să fie comercializate ca material de înmulțire sau ca material de plantare fructifer. Statele membre pot prevedea ca organismul oficial competent să poată permite furnizorului să elaboreze și să aplice eticheta sub supravegherea organismului respectiv. Modelul etichetei este stabilit de către organismul oficial competent, în conformitate cu alineatele (2), (3) și (4).
   Materialul de înmulțire sau materialul de plantare fructifer care face parte din același lot poate fi comercializat cu o singură etichetă atunci când materialul respectiv face parte din același pachet, din aceeași legătură sau din același recipient, iar eticheta este aplicată în conformitate cu alineatul (5) al doilea paragraf.
   Statele membre pot prevedea ca plantele fructifere de cel puțin un an să fie etichetate în mod individual. În acest caz, etichetarea poate fi realizată în câmp, înainte de dezrădăcinare, în cursul dezrădăcinării sau ulterior. În cazul în care etichetarea se realizează mai târziu, plantele din același lot trebuie să fie dezrădăcinate împreună și să fie păstrate separat de alte loturi, în recipiente etichetate până când plantele respective sunt etichetate.
   (2)   Eticheta conține următoarele informații:

               (a)

               mențiunea „norme și standarde UE”;

               (b)

               statul membru care emite eticheta sau codul respectiv;

               (c)

               organismul oficial competent sau codul respectiv;

               (d)

               numele furnizorului sau numărul/codul său de înregistrare emis de organismul oficial competent;

               (e)

               numărul de referință al pachetului sau al legăturii, numărul de serie individual, numărul săptămânii sau numărul lotului;

               (f)

               denumirea botanică;

               (g)

               categoria, iar pentru materialul bază și numărul generației;

               (h)

               denumirea soiului și, după caz, a clonei. În cazul portaltoaielor care nu aparțin unui soi, denumirea speciei sau hibridul interspecific vizat. Pentru plantele fructifere altoite, aceste informații se furnizează pentru portaltoi și pentru altoi. În cazul soiurilor pentru care cererea de înregistrare oficială sau de înregistrare a dreptului de proprietate asupra unui soi de plante este în curs de examinare, aceste informații indică: „denumire propusă” sau „cerere în curs de examinare”;

               (i)

               mențiunea „soi cu o descriere recunoscută oficială”, dacă este cazul;

               (j)

               cantitatea;

               (k)

               țara de producție și codul respectiv, dacă este diferită de statul membru care emite eticheta;

               (l)

               anul emiterii;

               (m)

               în cazul în care eticheta originală este înlocuită cu o altă etichetă: anul emiterii etichetei originale.

         (3)   Eticheta trebuie să fie imprimată cu caractere de neșters, într-una din limbile oficiale ale Uniunii, ușor vizibilă și lizibilă.
   (4)   În cazul în care se folosește o etichetă colorată pentru orice categorie de plante sau părți de plante, culoarea etichetei trebuie să fie:

               (a)

               albă cu o linie violet în diagonală pentru materialul prebază;

               (b)

               albă pentru materialul bază;

               (c)

               albastră pentru materialul certificat.

         (5)   Eticheta se aplică pe plante sau părți de plante care urmează să fie comercializate ca material de înmulțire sau ca material de plantare fructifer. În cazul în care astfel de plante sau părți de plante urmează să fie comercializate într-un pachet, într-o legătură sau într-un recipient, eticheta trebuie să fie aplicată pe pachetul, legătura sau recipientul respectiv.
   Dacă, în conformitate cu alineatul (1) al doilea paragraf, materialul de înmulțire și plantare fructifer se comercializează cu o singură etichetă, aceasta trebuie aplicată pe pachetul, legătura sau recipientul format de materialul de înmulțire sau de materialul de plantare fructifer respectiv.
   Articolul 3
   Document de însoțire pentru materialul prebază, bază sau certificat
   (1)   Pentru ca loturile de diferite soiuri sau tipuri de material prebază, bază sau certificat să poată fi comercializate împreună, statele membre pot să prevadă că, în completarea etichetei, poate fi întocmit un document de însoțire de către organismul oficial competent sau de către furnizorul vizat sub supravegherea organismului respectiv.
   (2)   Documentul de însoțire îndeplinește următoarele cerințe:

               (a)

               include informațiile prevăzute la articolul 2 alineatul (2) și după cum se indică pe eticheta respectivă;

               (b)

               este redactat într-una din limbile oficiale ale Uniunii;

               (c)

               este furnizat cel puțin în dublu exemplar (furnizor și destinatar);

               (d)

               însoțește materialul de la locul de furnizare la locul de destinație;

               (e)

               include numele și adresa destinatarului;

               (f)

               include data emiterii documentului;

               (g)

               include, dacă este cazul, informații suplimentare relevante pentru loturile vizate.

         (3)   În cazul în care informațiile din documentul de însoțire contrazic informațiile de pe eticheta menționată la articolul 2, informațiile de pe eticheta respectivă prevalează.
   Articolul 4
   Cerințe de sigilare și ambalare pentru materialul prebază, bază sau certificat
   (1)   Statele membre se asigură că, în cazul în care materialul prebază, bază sau certificat se comercializează în loturi de două sau mai multe plante sau părți de plante, loturile respective sunt suficient de omogene.
   Plantele sau părțile de plante care constituie astfel de loturi trebuie să îndeplinească cerințele de la litera (a) sau de la litera (b):

               (a)

               plantele sau părțile de plante sunt într-un pachet sau într-un recipient sigilat, astfel cum sunt definite la alineatul (2); sau

               (b)

               plantele sau părțile de plante fac parte dintr-o legătură sigilată, astfel cum este definită la alineatul (2).

         (2)   În scopul prezentei directive, „sigilare” înseamnă: în cazul unui pachet sau recipient, închidere astfel încât să nu poată fi deschis fără a deteriora dispozitivul de închidere, iar în cazul unei legături, legare în așa fel încât plantele sau părțile de plante care fac parte din legătură să nu poată fi separate fără a deteriora dispozitivul sau dispozitivele de legare. Pachetul, recipientul sau legătura trebuie să fie etichetate în așa fel încât prin înlăturarea etichetei acestea să își piardă valabilitatea.
   Articolul 5
   Documentul furnizorului pentru materialul CAC
   (1)   Statele membre se asigură că materialul CAC este comercializat cu un document întocmit de către furnizor conform cerințelor de la alineatele (2) și (3), denumit în continuare „documentul furnizorului”.
   Statele membre se asigură că documentul furnizorului nu se aseamănă cu eticheta menționată la articolul 2 sau cu documentul de însoțire menționat la articolul 3, astfel încât să se evite orice eventuală confuzie între documentul furnizorului și celelalte două documente.
   (2)   Documentul furnizorului cuprinde cel puțin următoarele informații:

               (a)

               mențiunea „norme și standarde UE”;

               (b)

               statul membru în care a fost elaborat documentul furnizorului sau codul respectiv;

               (c)

               organismul oficial competent sau codul respectiv;

               (d)

               numele furnizorului sau numărul/codul său de înregistrare emis de organismul oficial competent;

               (e)

               numărul de serie individual, numărul săptămânii sau numărul lotului;

               (f)

               denumirea botanică;

               (g)

               material CAC;

               (h)

               denumirea soiului și, după caz, a clonei. În cazul portaltoaielor care nu aparțin unui soi, denumirea speciei sau hibridul interspecific vizat. Pentru plantele fructifere altoite aceste informații se furnizează pentru portaltoi și pentru altoi. În cazul soiurilor pentru care cererea de înregistrare oficială sau de înregistrare a dreptului de proprietate asupra unui soi de plante este în curs de examinare, aceste informații indică: „denumire propusă” sau „cerere în curs de examinare”;

               (i)

               cantitatea;

               (j)

               țara de producție și codul respectiv, dacă este diferită de statul membru în care a fost elaborat documentul furnizorului;

               (k)

               data emiterii documentului.

         (3)   Documentul furnizorului trebuie să fie imprimat cu caractere de neșters, într-una din limbile oficiale ale Uniunii, ușor vizibil și lizibil.
   Articolul 6
   Transpunere
   (1)   Statele membre adoptă și publică până la 31 decembrie 2016 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
   Statele membre aplică aceste acte începând cu 1 ianuarie 2017.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 7
   Clauză de revizuire
   Comisia revizuiește articolul 2 alineatul (4) până la1 ianuarie 2019.
   Articolul 8
   Intrare în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 9
   Destinatari
   Prezenta directivă se adresează statelor membre.

      Adoptată la Bruxelles, 15 octombrie 2014.

            Pentru Comisie

            Președintele

         José Manuel BARROSO

      (1)  JO L 267, 8.10.2008, p. 8.


title: Directiva delegată 2014/10/UE a Comisiei din 18 octombrie 2013 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul, ca supraconductor sau conductor termic, din aliajele utilizate în capetele reci ale răcitoarelor criogenice și/sau în sondele reci răcite criogenic și/sau în sistemele de legături echipotențiale răcite criogenic, în dispozitivele medicale (categoria 8) și/sau în instrumentele industriale de monitorizare și control  Text cu relevanță pentru SEE

text:
               9.1.2014

               RO

               Jurnalul Oficial al Uniunii Europene

               L 4/63

         DIRECTIVA DELEGATĂ 2014/10/UE A COMISIEI
   din 18 octombrie 2013
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul, ca supraconductor sau conductor termic, din aliajele utilizate în capetele reci ale răcitoarelor criogenice și/sau în sondele reci răcite criogenic și/sau în sistemele de legături echipotențiale răcite criogenic, în dispozitivele medicale (categoria 8) și/sau în instrumentele industriale de monitorizare și control
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)

               În prezent nu este posibilă substituirea sau eliminarea plumbului, ca supraconductor sau conductor termic, din aliajele utilizate în capetele reci ale răcitoarelor criogenice și/sau în sondele reci răcite criogenic și/sau în sistemele de legături echipotențiale răcite criogenic, în dispozitivele medicale (categoria 8) și/sau în instrumentele industriale de monitorizare și control. În prezent nu există pe piață dispozitive viabile, fără plumb, pentru această aplicație.

               (3)

               Este nevoie de timp pentru efectuarea testelor de fiabilitate și înregistrarea ca produs a soluțiilor alternative.

               (4)

               Prin urmare, Directiva 2011/65/UE trebuie modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta decizie.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive, până cel târziu în ultima zi a celei de a șasea luni de la data intrării în vigoare a acesteia. Statele membre comunică fără întârziere Comisiei textul acestor acte.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 octombrie 2013.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 29:

                  „29.

                  Plumbul, ca supraconductor sau conductor termic, din aliajele utilizate în capetele reci ale răcitoarelor criogenice și/sau în sondele reci răcite criogenic și/sau în sistemele de legături echipotențiale răcite criogenic, în dispozitivele medicale (categoria 8) și/sau în instrumentele industriale de monitorizare și control. Expiră la 30 iunie 2021.”


title: Directiva de punere în aplicare (UE) 2015/2392 a Comisiei din 17 decembrie 2015 privind Regulamentul (UE) nr. 596/2014 al Parlamentului European și al Consiliului în ceea ce privește raportarea către autoritățile competente a încălcărilor efective sau potențiale ale acestui regulament

text:
               18.12.2015

               RO

               Jurnalul Oficial al Uniunii Europene

               L 332/126

         DIRECTIVA DE PUNERE ÎN APLICARE (UE) 2015/2392 A COMISIEI
   din 17 decembrie 2015
   privind Regulamentul (UE) nr. 596/2014 al Parlamentului European și al Consiliului în ceea ce privește raportarea către autoritățile competente a încălcărilor efective sau potențiale ale acestui regulament
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1), în special articolul 32 alineatul (5),
   întrucât:

               (1)

               Persoanele care raportează autorităților competente încălcări efective sau potențiale ale Regulamentului (UE) nr. 596/2014 (denunțători) pot aduce informații noi în atenția autorităților competente și pot oferi asistență acestora pentru a detecta infracțiuni de abuz de piață și a impune sancțiunile aferente. Cu toate acestea, denunțarea încălcărilor poate fi descurajată de teama represaliilor, a discriminării sau a divulgării datelor cu caracter personal. Prin urmare, sunt necesare dispoziții adecvate privind denunțătorii, pentru a asigura protecția generală și respectarea drepturilor fundamentale ale acestora și ale persoanelor acuzate. Persoanele care raportează cu bună știință informații greșite sau înșelătoare către autoritățile competente nu ar trebui să fie considerate denunțători și, prin urmare, nu ar trebui să beneficieze de mecanismele de protecție.

               (2)

               Raportarea anonimă ar trebui să fie autorizată de către autoritățile competente, iar mecanismele de protecție prevăzute în prezenta directivă ar trebui să se aplice și în cazul în care un denunțător anonim decide să își dezvăluie ulterior identitatea autorității competente. Denunțătorii ar trebui să aibă libertatea de a raporta fie prin proceduri interne, în cazul în care acestea există, fie direct autorității competente.

               (3)

               Autoritățile competente ar trebui să dispună de angajați specializați în acest scop, care să aibă o formare profesională, inclusiv în ceea ce privește normele aplicabile privind protecția datelor, pentru a trata raportările privind încălcările Regulamentului (UE) nr. 596/2014 și pentru a asigura comunicarea cu persoana care efectuează raportarea și luarea măsurilor care se impun în urma raportării.

               (4)

               Persoanele care intenționează să raporteze încălcări efective sau potențiale ale Regulamentului (UE) nr. 596/2014 ar trebui să fie în măsură să ia o decizie în cunoștință de cauză cu privire la oportunitatea, modalitatea și momentul raportării. Prin urmare, autoritățile competente ar trebui să publice și să pună la dispoziție informații ușor accesibile cu privire la canalele de comunicare disponibile cu autoritățile competente, la procedurile aplicabile și la angajații specializați din cadrul autorității care se ocupă de raportarea încălcărilor. Toate informațiile privind raportarea încălcărilor ar trebui să fie transparente, ușor de înțeles și fiabile, în scopul de a favoriza și de a nu descuraja aceste demersuri.

               (5)

               Pentru a permite o comunicare eficace cu angajații lor specializați, este necesar ca autoritățile competente să aibă și să utilizeze diferite canale de comunicare, care ar trebui să fie ușor de utilizat și să permită transmiterea de comunicații scrise și orale, precum și electronice și neelectronice.

               (6)

               Este important ca procedurile de protecție a persoanelor care lucrează în temeiul unui contract de muncă, indiferent de natura raportului lor de muncă și dacă acestea sunt sau nu plătite, care raportează încălcări sau care sunt acuzate de încălcări ale Regulamentului (UE) nr. 596/2014 să protejeze aceste persoane împotriva represaliilor, a discriminării sau a altor tipuri de tratament incorect direct sau indirect. Tratamentul inechitabil poate avea forme foarte diferite, în funcție de circumstanțe. Așadar, fiecare caz ar trebui să fie evaluat pe baza normelor de soluționare a litigiilor sau a procedurilor judiciare prevăzute în legislația națională.

               (7)

               Statele membre ar trebui să se asigure că autoritățile competente dispun de proceduri adecvate de protecție pentru prelucrarea raportărilor privind încălcările și a datelor cu caracter personal ale persoanelor incriminate. Aceste proceduri ar trebui să asigure faptul că identitatea fiecărei persoane care efectuează raportarea și a fiecărei persoane incriminate este protejată în toate etapele procedurii. Această obligație nu ar trebui să aducă atingere necesității și proporționalității obligației de a dezvălui informații în cazul în care acest lucru este impus de legislația Uniunii sau de legislația națională și este supus unor garanții adecvate prevăzute în aceste legislații, inclusiv în contextul investigațiilor sau al procedurilor judiciare sau pentru a proteja libertățile altor persoane, inclusiv drepturile la apărare ale persoanei incriminate.

               (8)

               Este deosebit de important și necesar ca angajații specializați ai autorității competente și angajații autorității competente care primesc acces la informațiile furnizate autorității competente de persoana care efectuează raportarea să respecte secretul profesional și confidențialitatea atunci când transmit datele, atât în interiorul, cât și în afara autorității competente, inclusiv atunci când o autoritate competentă deschide o investigație sau o anchetă sau desfășoară activități ulterioare de aplicare a legii în legătură cu raportarea încălcărilor.

               (9)

               Statele membre ar trebui să se asigure că se păstrează o evidență adecvată a tuturor raportărilor privind încălcările, că fiecare raportare poate fi accesată în cadrul autorității competente și că informațiile primite prin intermediul raportărilor ar putea fi utilizate ca dovezi în cadrul acțiunilor de aplicare a legii, după caz. Statele membre ar trebui să asigure conformitatea cu Directiva 95/46/CE a Parlamentului European și a Consiliului (2) și cu legislația națională de transpunere a Directivei 95/46/CE.

               (10)

               Protecția datelor cu caracter personal ale persoanei care efectuează raportarea și ale persoanei incriminate este esențială pentru a evita tratamentul inechitabil sau prejudicierea reputației cauzate de divulgarea datelor cu caracter personal, în special a datelor care dezvăluie identitatea unei persoane vizate. Prin urmare, în plus față de legislația națională privind protecția datelor care transpune Directiva 95/46/CE, autoritățile competente ar trebui să instituie proceduri adecvate de protecție a datelor care să vizeze în mod specific protecția persoanei care efectuează raportarea și a persoanei incriminate, proceduri care ar trebui să includă un sistem sigur în cadrul autorității competente cu drepturi de acces limitate numai la personalul autorizat.

               (11)

               Transmiterea de către autoritatea competentă a unor date cu caracter personal legate de raportările privind încălcările ar putea fi necesară pentru a evalua o raportare a unor încălcări și pentru a întreprinde investigațiile și acțiunile de aplicare a legii necesare. În cazul transmiterii de date în cadrul autorității competente sau către părți terțe, autoritățile competente ar trebui să păstreze confidențialitatea în cea mai mare măsură posibilă în conformitate cu legislația națională.

               (12)

               Drepturile persoanei incriminate de o încălcare a Regulamentului (UE) nr. 596/2014 ar trebui să fie protejate pentru a evita prejudicierea reputației sau alte consecințe negative. În plus, drepturile persoanei incriminate la apărare și de acces la căi de atac ar trebui să fie respectate pe deplin, în fiecare etapă a procedurii inițiate în urma raportării. Statele membre ar trebui să asigure dreptul la apărare al persoanei incriminate, inclusiv dreptul de a avea acces la dosar, dreptul de a fi audiată și dreptul la o cale de atac eficientă împotriva unei decizii privind persoana incriminată în conformitate cu procedurile aplicabile prevăzute de legislația națională în contextul investigațiilor sau al procedurilor judiciare ulterioare.

               (13)

               Analiza periodică, efectuată cel puțin o dată la doi ani, a procedurilor autorităților competente ar trebui să garanteze că aceste proceduri sunt adecvate și actuale, servind astfel scopului în care au fost stabilite. În acest sens, este important ca autoritățile competente să își evalueze propriile experiențe și să facă schimb de experiență și de bune practici cu alte autorități competente.

               (14)

               Ținând seama de faptul că prevederea unor norme detaliate privind protecția denunțătorilor ar face mai dificilă sarcina statelor membre de a asigura compatibilitatea și corespondența operațională cu sistemele lor naționale, inclusiv în ceea ce privește aspectele administrative, procedurale și instituționale, este necesară o anumită flexibilitate pentru actul de punere în aplicare. Această flexibilitate ar fi realizată cel mai bine printr-o directivă, mai degrabă decât printr-un regulament și, prin urmare, o directivă pare să fie instrumentul cel mai potrivit pentru a permite statelor membre să adapteze regimul de raportare a încălcărilor într-un mod eficient în sistemele lor naționale, inclusiv în cadrul instituțional.

               (15)

               Având în vedere că Regulamentul (UE) nr. 596/2014 intră în vigoare la data de 3 iulie 2016, este oportun ca statele membre să transpună și să aplice dispozițiile referitoare la prezenta directivă începând cu 3 iulie 2016.

               (16)

               Măsurile prevăzute în prezenta directivă sunt conforme cu avizul Comitetului european pentru valori mobiliare,

         ADOPTĂ PREZENTA DIRECTIVĂ:
   CAPITOLUL I

      OBIECT ȘI DEFINIȚII

   Articolul 1
   Obiect
   Prezenta directivă stabilește norme care detaliază procedurile prevăzute la articolul 32 alineatul (1) din Regulamentul (UE) nr. 596/2014, inclusiv modalitățile de raportare și referitoare la urmarea dată raportărilor, măsurile de protecție a persoanelor care lucrează cu contract de muncă, precum și măsurile privind protecția datelor personale.
   Articolul 2
   Definiții
   În sensul prezentei directive, se aplică următoarele definiții:

               1.

               „persoana care efectuează raportarea” înseamnă o persoană care raportează o încălcare efectivă sau potențială a Regulamentului (UE) nr. 596/2014 către autoritatea competentă;

               2.

               „persoana incriminată” înseamnă o persoană care este acuzată, de către persoana care efectuează raportarea, că a comis sau că intenționează să comită o încălcare a Regulamentului (UE) nr. 596/2014;

               3.

               „raportare privind o încălcare” înseamnă o raportare prezentată autorității competente de persoana care efectuează raportarea cu privire la o încălcare efectivă sau potențială a Regulamentului (UE) nr. 596/2014.

         CAPITOLUL II

      PROCEDURILE DE PRIMIRE A RAPORTĂRILOR PRIVIND ÎNCĂLCĂRILE ȘI URMAREA DATĂ ACESTORA

   Articolul 3
   Angajați specializați
   (1)   Statele membre se asigură că autoritățile competente au angajați specializați pentru tratarea raportărilor privind încălcările („angajați specializați”). Angajații specializați sunt formați în scopul tratării raportărilor privind încălcările.
   (2)   Angajații specializați exercită următoarele funcții:

               (a)

               oferă oricărei persoane interesate informații privind procedurile de raportare a încălcărilor;

               (b)

               primesc raportări privind încălcările și dau urmare acestora;

               (c)

               țin legătura cu persoana care efectuează raportarea în cazul în care aceasta s-a identificat.

         Articolul 4
   Informații referitoare la primirea raportărilor privind încălcările și urmarea dată acestora
   (1)   Statele membre se asigură că autoritățile competente publică pe site-urile lor internet, într-o secțiune separată, ușor de identificat și de accesat, informațiile privind primirea raportărilor privind încălcările prevăzute la alineatul (2).
   (2)   Informațiile menționate la alineatul (1) includ toate elementele următoare:

               (a)

               canalele de comunicare pentru primirea raportărilor privind încălcările și urmarea dată acestora și pentru contactarea angajaților specializați în conformitate cu articolul 6 alineatul (1), inclusiv:

                           1.

                           numerele de telefon, precizându-se dacă, atunci când se utilizează aceste linii telefonice, conversațiile sunt înregistrate sau neînregistrate;

                           2.

                           adresele poștale și electronice specifice, care sunt sigure și asigură confidențialitatea, pentru contactarea angajaților specializați;

               (b)

               procedurile aplicabile raportărilor privind încălcările menționate la articolul 5;

               (c)

               regimul de confidențialitate aplicabil raportărilor privind încălcările în conformitate cu procedurile aplicabile raportărilor privind încălcările menționate la articolul 5;

               (d)

               procedurile de protecție a persoanelor care lucrează în temeiul unui contract de muncă;

               (e)

               o declarație în care se explică în mod clar că persoanele care pun informații la dispoziția autorității competente în conformitate cu Regulamentul (UE) nr. 596/2014 nu sunt considerate vinovate de încălcarea niciunei restricții privind divulgarea de informații impusă prin contract sau prin acte cu putere de lege și acte administrative și nu au niciun fel de obligații legale cu privire la divulgarea respectivă.

         (3)   Autoritățile competente pot publica pe site-urile lor internet informații mai detaliate decât cele prevăzute la alineatul (2) cu privire la primirea raportărilor privind încălcările și urmarea dată acestora.
   Articolul 5
   Procedurile aplicabile raportărilor privind încălcările
   (1)   Procedurile aplicabile raportărilor privind încălcările menționate la articolul 4 alineatul (2) litera (b) indică în mod clar toate informațiile următoare:

               (a)

               faptul că raportările privind încălcările pot fi transmise și anonim;

               (b)

               modul în care autoritatea competentă poate solicita persoanei care efectuează raportarea să clarifice informațiile raportate sau să furnizeze informații suplimentare de care dispune;

               (c)

               tipul, conținutul și calendarul răspunsului cu privire la rezultatul raportării privind încălcarea la care persoana care efectuează raportarea se poate aștepta după raportare;

               (d)

               regimul de confidențialitate aplicabil raportărilor privind încălcările, inclusiv o descriere detaliată a circumstanțelor în care datele confidențiale ale persoanei care efectuează raportarea pot fi divulgate în conformitate cu articolele 27, 28 și 29 din Regulamentul (UE) nr. 596/2014.

         (2)   Descrierea detaliată menționată la alineatul (1) litera (d) asigură faptul că persoana care efectuează raportarea este informată cu privire la cazurile excepționale în care confidențialitatea datelor ar putea să nu fie garantată, inclusiv cu privire la cazurile în care dezvăluirea datelor este o obligație necesară și proporțională impusă de legislația Uniunii sau de legislația națională în contextul investigațiilor sau al procedurilor judiciare ulterioare ori pentru a proteja libertățile altor persoane, inclusiv dreptul la apărare al persoanei incriminate, fiind în fiecare caz supusă unor garanții adecvate prevăzute în aceste legislații.
   Articolul 6
   Canale de comunicare dedicate
   (1)   Statele membre se asigură că autoritățile competente stabilesc canale de comunicare independente și autonome, care sunt sigure și asigură confidențialitatea, pentru primirea raportărilor privind încălcările și urmarea dată acestora („canale de comunicare dedicate”).
   (2)   Canalele de comunicare dedicate sunt considerate independente și autonome, cu condiția ca acestea să îndeplinească toate criteriile următoare:

               (a)

               acestea sunt separate de canalele de comunicare generale ale autorității competente, inclusiv de cele prin care autoritatea competentă comunică pe plan intern și cu părți terțe în cadrul activității sale obișnuite;

               (b)

               acestea sunt concepute, stabilite și utilizate într-un mod care garantează caracterul exhaustiv, integritatea și confidențialitatea informațiilor și împiedică accesul angajaților neautorizați ai autorității competente;

               (c)

               acestea permit stocarea durabilă a informațiilor, în conformitate cu articolul 7, pentru a permite investigații suplimentare.

         (3)   Canalele de comunicare dedicate permit raportarea încălcărilor efective sau potențiale cel puțin în toate modurile următoare:

               (a)

               raportarea scrisă a încălcărilor, în format electronic sau pe suport de hârtie;

               (b)

               raportarea orală a încălcărilor prin intermediul liniilor telefonice, indiferent dacă este înregistrată sau neînregistrată;

               (c)

               întâlnirea fizică cu angajații specializați ai autorității competente.

         (4)   Autoritatea competentă furnizează informațiile menționate la articolul 4 alineatul (2) persoanei care efectuează raportarea înainte de a primi raportarea privind încălcarea sau, cel târziu, în momentul primirii acesteia.
   (5)   Autoritățile competente se asigură că o raportare privind o încălcare primită prin alte mijloace decât prin canalele de comunicare dedicate menționate în prezentul articol este transmisă imediat, fără modificare, angajaților specializați ai autorității competente, utilizând canalele de comunicare dedicate.
   Articolul 7
   Păstrarea evidenței raportărilor primite
   (1)   Statele membre se asigură că autoritățile competente păstrează evidența fiecărei raportări privind o încălcare primite.
   (2)   Autoritățile competente confirmă fără întârziere primirea raportărilor scrise privind încălcări la adresa poștală sau electronică indicată de persoana care efectuează raportarea, cu excepția cazului în care persoana care efectuează raportarea solicită în mod explicit contrariul sau autoritatea competentă consideră, în mod rezonabil, că trimiterea unei confirmări de primire a unei raportări scrise ar pune în pericol protecția identității persoanei care efectuează raportarea.
   (3)   În cazul în care pentru raportarea încălcărilor se utilizează o linie telefonică înregistrată, autoritatea competentă are dreptul de a documenta raportarea orală sub forma:

               (a)

               unei înregistrări audio a convorbirii într-o formă durabilă și accesibilă sau

               (b)

               a unei transcrieri complete și exacte a convorbirii, pregătite de angajații specializați ai autorității competente. În cazurile în care persoana care efectuează raportarea și-a dezvăluit identitatea, autoritatea competentă îi oferă posibilitatea de a verifica, a rectifica și a-și exprima acordul cu transcrierea convorbirii prin semnarea acesteia.

         (4)   În cazul în care pentru raportarea încălcărilor se utilizează o linie telefonică neînregistrată, autoritatea competentă are dreptul de a documenta raportarea orală sub forma unui proces-verbal exact al convorbirii, întocmit de angajații specializați ai autorității competente. În cazurile în care persoana care efectuează raportarea și-a dezvăluit identitatea, autoritatea competentă îi oferă posibilitatea de a verifica, a rectifica și a-și exprima acordul cu procesul-verbal al convorbirii prin semnarea acestuia.
   (5)   În cazul în care o persoană solicită o întâlnire fizică cu angajații specializați ai autorității competente pentru raportarea unei încălcări în conformitate cu articolul 6 alineatul (3) litera (c), autoritățile competente se asigură că se păstrează o evidență completă și exactă a întâlnirii într-o formă durabilă și accesibilă. Autoritatea competentă are dreptul de a documenta evidența întâlnirii fizice sub forma:

               (a)

               unei înregistrări audio a convorbirii într-o formă durabilă și accesibilă; sau

               (b)

               a unui proces-verbal exact al întâlnirii, întocmit de angajații specializați ai autorității competente. În cazurile în care persoana care efectuează raportarea și-a dezvăluit identitatea, autoritatea competentă îi oferă posibilitatea de a verifica, a rectifica și a-și exprima acordul cu procesul-verbal al întâlnirii prin semnarea acestuia.

         Articolul 8
   Protecția persoanelor care lucrează în temeiul unui contract de muncă
   (1)   Statele membre instituie proceduri care să asigure un schimb de informații și o cooperare eficace între autoritățile competente și orice altă autoritate relevantă implicată în protejarea persoanelor care lucrează în temeiul unui contract de muncă și care raportează încălcări ale Regulamentului (UE) nr. 596/2014 către autoritatea competentă sau care sunt acuzate de astfel de încălcări împotriva represaliilor, a discriminării sau a altor tipuri de tratament incorect, care se produc din cauza sau în legătură cu raportarea încălcărilor Regulamentului (UE) nr. 596/2014.
   (2)   Procedurile prevăzute la alineatul (1) asigură cel puțin următoarele:

               (a)

               persoanele care efectuează raportarea au acces la informații și consiliere complete referitoare la căile de atac și procedurile disponibile prevăzute în legislația națională pentru a le proteja împotriva tratamentelor incorecte, inclusiv la procedurile de solicitare a despăgubirilor bănești;

               (b)

               persoanele care efectuează raportarea au acces la asistență efectivă din partea autorităților competente în fața oricărei autorități relevante implicate în protejarea lor împotriva tratamentelor incorecte, inclusiv prin certificarea, în conflictele de muncă, a situației de denunțător a persoanei care raportează.

         Articolul 9
   Procedurile de protecție a datelor cu caracter personal
   (1)   Statele membre se asigură că autoritățile competente păstrează evidențele menționate la articolul 7 într-un sistem confidențial și sigur.
   (2)   Accesul la sistemul menționat la alineatul (1) este supus unor restricții care să asigure faptul că datele stocate în acesta sunt disponibile doar angajaților autorității competente care au nevoie de acces la datele respective pentru a-și îndeplini obligațiile profesionale.
   Articolul 10
   Transmiterea datelor în interiorul și în exteriorul autorității competente
   (1)   Statele membre se asigură că autoritățile competente dispun de proceduri adecvate pentru transmiterea datelor cu caracter personal ale persoanei care efectuează raportarea și ale persoanei incriminate în interiorul și în exteriorul autorității competente.
   (2)   Statele membre se asigură că transmiterea datelor legate de raportarea unei încălcări în interiorul sau în exteriorul autorității competente nu dezvăluie, direct sau indirect, identitatea persoanei care efectuează raportarea ori a persoanei incriminate sau orice alte referiri la circumstanțe care ar permite deducerea identității persoanei care efectuează raportarea sau a persoanei incriminate, cu excepția cazului în care o astfel de transmitere este conformă cu regimul de confidențialitate menționat la articolul 5 alineatul (1) litera (d).
   Articolul 11
   Procedurile de protecție a persoanelor incriminate
   (1)   În cazul în care identitatea persoanelor incriminate nu este cunoscută public, statul membru în cauză se asigură că identitatea acestora este protejată cel puțin în același mod ca și în cazul persoanelor în curs de a fi investigate de către autoritatea competentă.
   (2)   Procedurile prevăzute la articolul 9 se aplică și pentru protejarea identității persoanelor incriminate.
   Articolul 12
   Analizarea procedurilor de către autoritățile competente
   Statele membre se asigură că autoritățile lor competente își analizează procedurile de primire a raportărilor privind încălcările și urmarea dată acestora la intervale regulate și cel puțin o dată la doi ani. La analizarea acestor proceduri, autoritățile competente țin cont de experiența lor și de cea a altor autorități competente și își adaptează procedurile în consecință, precum și în funcție de evoluțiile pieței și de evoluțiile tehnologice.
   CAPITOLUL III

      DISPOZIȚII FINALE

   Articolul 13
   Transpunere
   Statele membre adoptă și publică, până cel târziu la 3 iulie 2016, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
   Statele membre aplică dispozițiile respective de la 3 iulie 2016.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 14
   Intrarea în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 15
   Destinatari
   Prezenta directivă se adresează statelor membre.

      Adoptată la Bruxelles, 17 decembrie 2015.

            Pentru Comisie

            Președintele

         Jean-Claude JUNCKER

      (1)  JO L 173, 12.6.2014, p. 1.

      (2)  JO L 281, 23.11.1995, p. 31.


title: Directiva de punere în aplicare 2014/37/UE a Comisiei din 27 februarie 2014 de modificare a Directivei 91/671/CEE a Consiliului privind utilizarea obligatorie a centurilor de siguranță și a sistemelor de siguranță pentru copii în vehicule

text:
               28.2.2014

               RO

               Jurnalul Oficial al Uniunii Europene

               L 59/32

      DIRECTIVA DE PUNERE ÎN APLICARE 2014/37/UE A COMISIEI

   din 27 februarie 2014
   de modificare a Directivei 91/671/CEE a Consiliului privind utilizarea obligatorie a centurilor de siguranță și a sistemelor de siguranță pentru copii în vehicule
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/671/CEE a Consiliului privind utilizarea obligatorie a centurilor de siguranță și a sistemelor de siguranță pentru copii în vehicule (1), în special articolul 7a,
   întrucât:

               (1)

               În conformitate cu Decizia 97/836/CE a Consiliului (2), la 24 martie 1998, Comunitatea Europeană a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau utilizate la vehiculele cu roți și condițiile pentru recunoașterea reciprocă a omologărilor acordate pe baza acestor specificații (denumit în continuare „Acordul revizuit din 1958”).

               (2)

               În conformitate cu punctul 1 din anexa II la Decizia 97/836/CE, cerințele tehnice ale regulamentelor CEE-ONU în temeiul Acordului revizuit din 1958 devin alternative la anexele tehnice la directivele separate relevante ale Uniunii în cazul în care acestea din urmă au același domeniu de aplicare și în cazul în care pentru regulamentele CEE-ONU Uniune există directive separate ale Uniunii. Totuși, dispozițiile suplimentare ale directivelor, cum ar fi cele privind cerințele de montaj sau procedura de omologare, rămân în vigoare.

               (3)

               Un nou regulament CEE-ONU privind dispoziții uniforme referitoare la omologarea sistemelor de siguranță pentru copii îmbunătățite utilizate la bordul autovehiculelor (denumit în continuare „Regulamentul 129”) a fost stabilit și adoptat sub auspiciile CEE-ONU.

               (4)

               Regulamentul 129 a intrat în vigoare la 9 iulie 2013, ca o anexă la Acordul revizuit din 1958.

               (5)

               Cerințele standardizate din Regulamentul 129 constituie cerințe alternative mai stricte în raport cu cele stabilite în Regulament 44 privind dispozițiile uniforme referitoare la omologarea sistemelor de siguranță pentru copiii pasageri în autovehicule (denumite în continuare „sisteme de siguranță pentru copii”) (3) și reflectă progresul tehnic sub mai multe aspecte ale sistemelor de siguranță pentru copii, cum ar fi testele pentru impactele laterale, poziția orientată spre înapoi a copiilor cu vârsta de până la 15 luni, compatibilitatea cu vehicule diferite, manechinele folosite în teste și bancurile de încercare, precum și capacitatea de adaptare la mărimile diverse ale copiilor;

               (6)

               Întrucât Directiva 91/671/CEE stabilește cerințe pentru omologarea și utilizarea obligatorie a sistemelor de siguranță pentru copii în autovehicule în cadrul Uniunii, ea ar trebui, prin urmare, să fie modificată pentru a include utilizarea sistemelor de siguranță pentru copii omologate în conformitate cu cerințele tehnice din Regulamentul 129.

               (7)

               Măsurile prevăzute în prezenta directivă sunt conforme cu avizul comitetului instituit în conformitate cu articolul 7b din Directiva 91/671/CEE,

         ADOPTĂ PREZENTA DIRECTIVĂ:
   Articolul 1
   Articolul 2 din Directiva 91/671/CEE se modifică după cum urmează:

               (1)

               punctul 1 litera (a) punctul (i) se înlocuiește cu următorul text:

                           „(i)

                           pentru vehiculele din categoriile M1, N1, N2 și N3, statele membre solicită ca toți ocupanții vehiculelor în uz să folosească sistemele de siguranță prevăzute.
                           Copiii cu o înălțime de sub 150 cm aflați în vehicule din categoriile M1, N1, N2 și N3 echipate cu sisteme de siguranță sunt fixați cu ajutorul unui sistem integral sau neintegral de siguranță pentru copii, în sensul articolului 1 alineatul (4) literele (a) și (b), sistem care este adecvat pentru caracteristicile fizice ale copilului în conformitate cu:

                                       —

                                       clasificarea prevăzută la articolul 1 alineatul (3) pentru sistemele de siguranță pentru copii omologate în conformitate cu litera (c) punctul (i) din prezentul alineat;

                                       —

                                       mărimea și greutatea maximă a ocupantului căruia îi este destinat sistemul de siguranță pentru copii, astfel cum este indicat de către producător, pentru sistemele de siguranță pentru copii omologate în conformitate cu litera (c) punctul (ii) din prezentul alineat.

                                 În vehiculele din categoriile M1, N1, N2 și N care nu sunt echipate cu sisteme de siguranță:

                                       —

                                       copiii în vârstă de până la trei ani nu pot fi transportați,

                                       —

                                       fără a se aduce atingere punctului (ii), copiii în vârstă de trei ani și peste această vârstă, având o înălțime de sub 150 cm, ocupă un alt loc decât un loc din față;”

               (2)

               punctul 1 litera (c) se înlocuiește cu următorul text:

                           „(c)

                           în cazul utilizării unui sistem de siguranță pentru copii, acesta este omologat în conformitate cu standardele din:

                                       i)

                                       Regulamentul CEE-ONU 44/03 sau Directiva 77/541/CEE sau

                                       ii)

                                       Regulamentul CEE-ONU 129;

                                 sau orice adaptare ulterioară a acestora.
                           Sistemul de siguranță pentru copii este instalat în conformitate cu instrucțiunile de montare (de exemplu, manualul, prospectul sau publicația electronică cu instrucțiuni) furnizate de producător sistemului de siguranță pentru copii care indică în ce mod și în care tipuri de vehicule poate fi folosit sistemul în condiții de siguranță.”

         Articolul 2
   1.   Statele membre adoptă și publică actele cu putere de lege și actele administrative necesare pentru a se conforma prezentei directive la șase luni de la intrarea în vigoare a acesteia. Statele membre comunică Comisiei textul acestor acte.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   2.   Comisiei îi este comunicat de statele membre textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 27 februarie 2014.

            Pentru Comisie, pentru președinte

         Siim KALLAS

            Vicepreședinte

      (1)  JO L 373, 31.12.1991, p. 26.

      (2)  Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (JO L 346, 17.12.1997, p. 78).

      (3)  JO L 306, 23.11.2007, p. 1.